b"\n_START_ARTICLE_\nPunainen Lanka\n_START_PARAGRAPH_\nPunainen Lanka on vuonna 1974 perustettu suomalainen lauluyhtye, jonka perustajaj\xc3\xa4senet olivat Harri Saksala, Eija Ahvo, Antti Hytti, Hasse Walli ja Jukka Hauru. Yhtyeen ensimm\xc3\xa4inen levytys tehtiin 1975. Se oli liven\xc3\xa4 taltioitu \xe2\x80\x9dPunavangin laulu\xe2\x80\x9d ja ilmestyi toukokuussa 1976 osana eri esitt\xc3\xa4jien albumia Helsingin Laulufestivaali 9.-16.11.1975 Love Recordsin Eteenp\xc3\xa4in-alamerkill\xc3\xa4._NEWLINE_Punaisen Langan ensimm\xc3\xa4inen albumi ilmestyi toukokuussa 1976 nimell\xc3\xa4 Punainen Lanka. Yhtyeen kokoonpano oli muuttunut ja albumilla musisoivat yhtyeen alkuper\xc3\xa4isj\xc3\xa4senten Harri Saksalan (laulu, haitari, tamburiini, huuliharppu, kellot), Eija Ahvon (laulu, perkussiot) ja Antti Hytin (bassoviulu, piano, huilu, perkussiot) lis\xc3\xa4ksi Sakari Kukko (perkussiot, saksofoni, piano, huilu), Antero Jakoila (kitara, mandoliini, perkussiot) ja Ilmari Hyt\xc3\xb6nen (kitara, perkussiot). Lis\xc3\xa4ksi levyn tuottaja Hasse Walli vierailee parissa esityksess\xc3\xa4 rumpalina._NEWLINE_Punainen Lanka menestyi kaupallisesti hyvin. Levyn tunnetuin laulu \xe2\x80\x9dTaistelija\xe2\x80\x9d on Hectorin suomennos Paul Simonin \xe2\x80\x9dThe Boxer\xe2\x80\x9d -kappaleesta. Punaisen Langan tavaramerkiksi on muodostunut \xe2\x80\x9dPunavangin laulu\xe2\x80\x9d. Se on vanha ranskalaisvalssi, johon suomenkielisen tekstin kirjoitti Jali Joutsenniemi Tammisaaren vankileirill\xc3\xa4 vuonna 1919. Kappaleen ensilevytyksen teki Hannes Saari vuonna 1928._NEWLINE_Punainen Lanka \xc3\xa4\xc3\xa4nitti toisen albuminsa Pohjolan lumiset kalmiston hongat kes\xc3\xa4ll\xc3\xa4 1977. Harri Saksalan tuottama albumi julkaistiin saman vuoden elokuussa. Yhtyeen kokoonpanoon oli j\xc3\xa4lleen tullut muutoksia, ja t\xc3\xa4ll\xc3\xa4 albumilla musisoivat Harri Saksala (laulu, hanuri, perkussiot), Eija Ahvo (laulu), Sakari Kukko (perkussiot, saksofoni, piano, huilu), Jorma Koivulehto (basso), Antero Jakoila (kitara) ja Juha Bj\xc3\xb6rninen (kitara). Vierailevana muusikkona levyll\xc3\xa4 esiintyy Hasse Walli, joka soittaa kitaraa kappaleessa \xe2\x80\x9dMuistan sinut, Amanda\xe2\x80\x9d._NEWLINE_Levyn nimikappale \xe2\x80\x9dPohjolan lumiset kalmiston hongat\xe2\x80\x9d'on tuntemattoman punavangin tekem\xc3\xa4 kappale. Kappale oli 1970-luvulla suosittu levytyskappale laululiikkeen parissa. Ensimm\xc3\xa4isen\xc3\xa4 sen levytti KOM-teatteri vuonna 1972._NEWLINE_Punaisen Langan toiminta jatkui vuoteen 1978. 24. huhtikuuta 2015 julkaistava \xe2\x80\x9dTaistelija \xe2\x80\x93 Levytykset 1976-1977\xe2\x80\x9d CD-julkaisu on musiikillinen yhteenveto Punaisen Langan historian ensimm\xc3\xa4isest\xc3\xa4 luvusta. Julkaisulla ovat mukana yhtyeen kaikki 1970-luvun levytykset, kaksi albumia ja yksi live-levytys. Yhtye alkoi valmistella vuonna 2015 paluuta esiintymisareenoille, ja esiintyi Savoy-teatterissa 1. toukokuuta 2015."